b'\n_START_ARTICLE_\nCustodie unic\xc4\x83\n_START_SECTION_\nDiscrimin\xc4\x83ri generate de custodia unic\xc4\x83\n_START_PARAGRAPH_\nP\xc3\xa2n\xc4\x83 la apari\xc8\x9bia modelului de custodie comun\xc4\x83, situa\xc8\x9bia de fapt \xc3\xaen majoritatea \xc8\x9b\xc4\x83rilor europene era acea c\xc4\x83 minorii erau \xc3\xaencredin\xc8\x9ba\xc8\x9bi spre cre\xc8\x99tere \xc8\x99i educare p\xc4\x83rintelui de sex feminin, perceput ca fiind mai capabil de a cre\xc8\x99te minorii. \xc3\x8en acela\xc8\x99i timp, \xc3\xaen majoritatea \xc8\x9b\xc4\x83rilor musulmane (unde drepturile femeilor \xc3\xaen societate sunt mai reduse) custodia unic\xc4\x83 revenea majoritar p\xc4\x83rin\xc8\x9bilor de sex masculin. Ambele situa\xc8\x9bii au fost \xc8\x99i sunt \xc3\xaenc\xc4\x83, \xc3\xaen \xc8\x9b\xc4\x83rile unde custodia comun\xc4\x83 nu este o realitate juridic\xc4\x83, situa\xc8\x9bii discriminatorii ce contravin Declara\xc8\x9biei Universale a Drepturilor Omului. \xc3\x8en Rom\xc3\xa2nia situa\xc8\x9bia de discriminare s-a reg\xc4\x83sit de asemenea \xc3\xaen jurispruden\xc8\x9ba anterioar\xc4\x83 datei de 1 octombrie 2011, instan\xc8\x9bele na\xc8\x9bionale favoriz\xc3\xa2nd p\xc4\x83rintele de sex feminin \xc3\xaen acordarea custodiei unice   . \xc8\x98i \xc3\xaen prezent, \xc3\xaen ciuda evolu\xc8\x9biilor sistemelor juridice spre ideea de custodie comun\xc4\x83, procentul de familii monoparentale formate din mame locuind singure cu copii lor este majoritar\n_START_SECTION_\nCustodia unic\xc4\x83 \xc3\xaen prezent\n_START_PARAGRAPH_\nModelul custodiei unice este considerat un model perimat de noile realit\xc4\x83\xc8\x9bi a mileniului trei. Tot mai multe state au introdus deja \xc3\xaen legisla\xc8\x9bie posibilitatea acord\xc4\x83rii custodiei comune ambilor p\xc4\x83rin\xc8\x9bi, \xc3\xaen m\xc4\x83sura \xc3\xaen care ace\xc8\x99tia tr\xc4\x83iesc \xc8\x99i nu reprezint\xc4\x83 un pericol pentru proprii lor copii. Custodia unic\xc4\x83 va supravie\xc8\x9bui totu\xc8\x99i \xc3\xaen paralel cu custodia comun\xc4\x83 dar \xc3\xaen general, instan\xc8\x9bele de judecat\xc4\x83 care se ocup\xc4\x83 de cauze cu minori, pornesc de la prezum\xc8\x9bia de autoritate p\xc4\x83rinteasc\xc4\x83 comun\xc4\x83 (a\xc8\x99anumita custodie comun\xc4\x83) \xc8\x99i, doar dac\xc4\x83 aceasta nu este posibil\xc4\x83, acord\xc4\x83 decizii de custodie unic\xc4\x83 \xc3\xaen favoarea unui singur p\xc4\x83rinte. Conform Legii 272/2004, republicat\xc4\x83 2014, Art 36 (7) "Se considera motive intemeiate pentru ca instanta sa decida ca autoritatea parinteasca sa se exercite de catre un singur parinte alcoolismul, boala psihica, dependenta de droguri a celuilalt parinte, violenta fata de copil sau fata de celalalt parinte, condamnarile pentru infractiuni de trafic de persoane, trafic de droguri, infractiuni cu privire la viata sexuala, infractiuni de violenta, precum si orice alt motiv legat de riscurile pentru copil, care ar deriva din exercitarea de catre acel parinte a autoritatii parintesti. ". Coform Art 36 (6) al acestei legi, care a fost introdus prin Legea 257/2013, "Un parinte nu poate renunta la autoritatea parinteasca, dar se poate intelege cu celalalt parinte cu privire la modalitatea de exercitare a autoritatii parintesti, in conditiile art. 506 din Codul civil." Acest\xc4\x83 modificare legislativ\xc4\x83 a fost introdus\xc4\x83 pentru a se consfin\xc8\x9bi principiul autorit\xc4\x83\xc8\x9bii comune ca drept al copilului, pentru a se pune cap\xc4\x83t controverselor din doctrina \xc8\x99i practica judiciar\xc4\x83 legate de renun\xc8\x9barea unui p\xc4\x83rinte la autoritate, \xc8\x99i pentru a se preveni situa\xc8\x9bii abuzive de determinare a unui p\xc4\x83rinte sa renun\xc8\x9be la autoritate prin constr\xc3\xa2ngere, oferirea de bani, sau prin alte modalit\xc4\x83\xc8\x9bi ilicite. Astfel, autoritatea p\xc4\x83rinteasc\xc4\x83 exercitat\xc4\x83 de un singur p\xc4\x83rinte poate fi dispus\xc4\x83 doar de instan\xc8\x9ba de judecat\xc4\x83, pentru motive temeinice legate de dezvoltarea copilului.\n_START_SECTION_\nCustodia unic\xc4\x83 \xc3\xaen Rom\xc3\xa2nia\n_START_PARAGRAPH_\nCustodia unic\xc4\x83 era singurul mod \xc3\xaen care se putea rezolva un proces de \xc3\xaencredin\xc8\x9bare a minorilor \xc3\xaen conformitate cu legisla\xc8\x9bia anterioar\xc4\x83 datei de 1 octombrie 2011. Anterior acestei date aproximativ toate solu\xc8\x9biile date de instan\xc8\x9be \xc3\xaen materia \xc3\xaencredin\xc8\x9b\xc4\x83rii minorilor erau de tip custodie unic\xc4\x83 iar \xc3\xaen 85% din cazuri custodia unic\xc4\x83 revenea p\xc4\x83rintelui de sex feminin. \xc3\x8encep\xc3\xa2nd cu 1 octombrie 2011 c\xc3\xa2nd au intrat \xc3\xaen vigoare prevederile noului Cod civil, custodia comun\xc4\x83 a devenit regula de reglementare a raporturilor juridice dintre p\xc4\x83rin\xc8\x9bi \xc8\x99i copiii lor \xc3\xaen caz de divor\xc8\x9b al unor p\xc4\x83rin\xc8\x9bi c\xc4\x83s\xc4\x83tori\xc8\x9bi sau \xc3\xaen caz de separare a unor p\xc4\x83rin\xc8\x9bi nec\xc4\x83s\xc4\x83tori\xc8\x9bi. Exist\xc4\x83 \xc3\xaens\xc4\x83 \xc8\x99i cazuri excep\xc8\x9bionale, determinate de interesul superior al copilului, \xc3\xaen care instan\xc8\x9ba de tutel\xc4\x83 poate s\xc4\x83 decid\xc4\x83 s\xc4\x83 implementeze un aranjament de tip custodie unic\xc4\x83, acord\xc3\xa2nd autoritate p\xc4\x83rinteasc\xc4\x83 doar unuia dintre cei doi p\xc4\x83rin\xc8\x9bi.'